Sopimuspöytäkirja energiaongelmista tehty 21 päivänä huhtikuuta 1964 Luxemburgissa pidetyssä Euroopan hiili- ja teräsyhteisön erityisen ministerineuvoston 94. kokouksessa Euroopan yhteisöjen jäsenvaltioiden hallitusten kesken



Virallinen lehti nro 069 , 30/04/1964 s. 1099 - 1100

Suomenk. erityispainos Alue 12 Nide 1 s. 0023

Ruotsink. erityispainos Alue 12 Nide 1 s. 0023



SOPIMUSPÖYTÄKIRJA energiaongelmista tehty 21 päivänä huhtikuuta 1964 Luxemburgissa pidetyssä Euroopan hiili- ja teräsyhteisön erityisen ministerineuvoston 94. kokouksessa Euroopan yhteisöjen jäsenvaltioiden hallitusten kesken Euroopan yhteisöjen jäsenvaltioiden hallitusten edustajat, jotka ovat kokoontuneet EHTY:n erityisen ministerineuvoston kokoukseen. 1. Ovat vakuuttuneita siitä, että osana yleisiä yhteismarkkinoita on tarpeen toteuttaa yhteiset energiamarkkinat ottaen huomioon: a) seuraavat tiedot: - hiilivetyjen tuonnin kasvava osuus, joka yhteisen toimeenpanevan ryhmän lausunnon mukaan kattaa lähivuosina yli puolet energian kokonaistarpeesta yhteisössä, - energiavarojen löytyminen yhteisössä, - ydinenergian kehityksen tuomat tulevaisuudennäkymät, - sosiaalisten seikkojen tärkeys; b) seuraavat tavoitteet: - hankinta, kun markkinat toimivat moitteettomasti, - hankintavarmuus, - korvausten asteittaisuus, - hankintavakaus kustannusten ja saatavilla olevien määrien osalta, - kuluttajan valinnanvapaus, - tasavertainen kilpailu yhteismarkkinoilla eri energialähteiden välillä, - yleinen talouspolitiikka. 2. Ottavat huomioon yhteisen energiapolitiikan määräajat, joita on vielä täsmennettävä. 3. Ottavat huomioon, että nykyinen tilanne hiilialalla vaatii välittömiä toimenpiteitä. 4. Ottavat huomioon 6 hallituksen kesken 24 päivänä helmikuuta 1964 tehdyn päätöksen toteuttaa yhteisöjen sulauttaminen. I 5. Vahvistavat aikomuksena jatkaa yhteisen energiapolitiikan valmistelemista ja toteuttamista tämän päätöksen mukaisesti ja erityisesti, mitä tulee: - kauppa- ja hankintapolitiikkaan kolmansien maiden kanssa, - valtioiden tukijärjestelmiin, - eri energialähteiden kilpailua säänteleviin sääntöihin ja edellytyksiin. II 6. Ovat valmiit edellä lueteltu huomioon ottaen: a) toteuttamaan sellaiset edellytykset, joilla varmistetaan saatavilla olevien energialähteiden taloudellisesti järkevä hyödyntäminen ja joilla vältetään sellaiset tuottajien välillä olevat vääristymät, jotka ovat omiaan aiheuttamaan häiriöitä yhteismarkkinoilla; b) edistämään energiantuotannon kehittämistä yhteisössä tässä pöytäkirjassa esitetyin edellytyksin. III Hiili Hiilen osalta hallitukset: 7. Ottavat huomioon tarpeen tukea asiaa koskevia yksityiskohtaisia oikeudellisia sääntöjä noudattaen valtion tukien avulla erityisesti kivihiilikaivoksissa toteutettavaa rationalisointia niiden mukauttamiseksi markkinaolosuhteisiin ja tämän tuen lisäksi antaa asteittain vähenevää apua kivihiilikaivoksille suoja- tai tukitoimenpitein. 8. Huolehtivat tarkoituksenmukaisten toimenpiteiden toteuttamisesta sen välttämiseksi, että suhdanneolosuhteet tuottaisivat häiriöitä niiden energiapolitiikan toteuttamiseen ja yhteismarkkinoiden moitteettomaan toimintaan. 9. Arvioivat oikealla hetkellä, että energiapoliittiset toimenpiteet sallivat maiden, joita asia koskee, laativan määrälliset ja kenttäkohtaiset keskipitkän tuotantoajan suunnitelmat. 10. - Sitoutuvat pyrkimään toteuttamaan III kohdan nojalla suunniteltuja tai I kohdan tavoitteiden mukaisia toimenpiteitä; - päättävät neuvotella III kohdan nojalla suunnitelluista toimenpiteistä erityisessä ministerineuvostossa korkean viranomaisen kanssa ennen niiden voimaantuloa, lukuun ottamatta erityisen kiireellisiä tapauksia; - pyrkivät sovittamaan nämä toimenpiteet yhteen. 11. Pyytävät korkeata viranomaista tekemään heille Pariisin sopimuksen puitteissa ja tarpeen mukaan ehdotukset menettelyksi valtioiden tukia koskevan yhteisön järjestelmän toteuttamiseksi. 12. Arvioivat, että neuvoston on kiinnitettävä erityistä huomiota hiilen ja koksin pitkän aikavälin hankintaongelmaan yhteisössä. IV Hiilivedyt (raakaöljy ja maakaasu) Hiilivetyjen osalta hallitukset Rooman sopimusta noudattaen: 13. Ilmoittavat pyrkivänsä toteuttamaan sellaista yhteistä politiikkaa, jolla varmistetaan monipuolinen ja laaja hankinta mahdollisimman alhaiseen ja vakaaseen hintaan sellaisia yksityiskohtaisia sääntöjä noudattaen, jotka voidaan mukauttaa vallitseviin olosuhteisiin; 14. Edistävät yhteisön hiilivetytuotannon taloudellisesti järkevää kehittämistä; 15. Tutkivat yhteistä hiilivetyjen varastointipolitiikkaa; 16. Vahvistavat uudelleen pyrkivänsä poistamaan kansallisten säännöstensä mukaisesti ja niissä säädetyin ehdoin kaiken kansalaistensa ja jäsenvaltion kansalaisten välisen syrjinnän; 17. Tutkivat edellä esitettyihin energiapoliittisiin tavoitteisiin mukautettua verojärjestelmää raakaöljypolttoaineita varten; 18. Ilmaisevat toiveensa, että tutkittaisiin muihin raakaöljytuotteisiin sovellettavien verojen yhdenmukaistamista; 19. Päättävät käydä pysyviä neuvotteluja ETY:n komission kanssa edellä mainittujen tavoitteiden toteuttamiseksi ja hiilivetyalalla toteutettujen toimenpiteiden yhteensovittamiseksi. V Ydinenergia Ydinenergian osalta hallitukset Euratomin perustamissopimusta ja siinä määrättyjä yksityiskohtaisia sääntöjä noudattaen: 20. Pyrkivät edistämään ja tehostamaan tutkimus-, kokeilu- sekä tukitoimintaa yhteisön ydinteollisuuden kehittämiseksi, jotta tällä uudella energiamuodolla voitaisiin niin pian kuin mahdollista myötävaikuttaa siinä määrin kuin se on taloudellisesti mahdollista yhteisön energiatarpeen tyydyttämiseen.